กว่า 7 หมื่นล้านบาท ช่วยสนับสนุนการฟื้นตัวของเศรษฐกิจในไตรมาส 1 และ 2 ให้ขยายตัวได้อย่างต่อเนื่อง
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า มาตรการรักษาระดับการบริโภคภายในประเทศ ปี 2565 ประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 และโครงการคนละครึ่ง ระยะที่ 4 ได้สิ้นสุดโครงการแล้ว เมื่อวานนี้ (30 เมษายน 2565) เบื้องต้นมีผู้ใช้สิทธิสะสมทั้ง 3 โครงการ รวม 40.95 ล้านราย ยอดใช้จ่ายสะสมทั้งหมด 70,458.8 ล้านบาท โดยโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 13.37 ล้านราย ยอดการใช้จ่ายรวม 7,918.8 ล้านบาท ส่วนโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.31 ล้านราย ยอดการใช้จ่ายรวม 704.9 ล้านบาท ขณะที่โครงการคนละครึ่ง ระยะที่ 4 มีผู้ใช้สิทธิจำนวน 26.27 ล้านราย ยอดการใช้จ่ายรวม 61,835.1 ล้านบาท แบ่งเป็นเงินที่ประชาชนจ่าย 31,490.5 ล้านบาท และรัฐร่วมจ่าย 30,344.6 ล้านบาท ทั้งนี้มีประชาชนที่ได้รับสิทธิโครงการคนละครึ่ง ระยะที่ 4 ทั้งหมด 26.38 ล้านราย และมีผู้ประกอบการเข้าร่วมแล้ว จำนวน 1.36 ล้านราย โดยเป็นผู้ประกอบการรายใหม่ 2.98 หมื่นรายโฆษกกระทรวงการคลัง กล่าวเพิ่มเติมว่า ผลการดำเนินมาตรการดังกล่าว แสดงให้เห็นถึงความร่วมมือของประชาชนและผู้ประกอบการที่มีส่วนช่วยเสริมการบริโภคในทุกพื้นที่ทั่วประเทศ ซึ่งมีส่วนสำคัญในการสนับสนุนการฟื้นตัวของเศรษฐกิจไทยในไตรมาสที่ 1 และ 2 รวมทั้งจะเป็นแรงส่งให้เศรษฐกิจไทยสามารถขยายตัวได้อย่างต่อเนื่องต่อไป